*For administrasjonssenteret i kommunen, se Kvalsund (tettsted). For Kvalsund i Herøy på Sunnmøre, se Kvalsund (Herøy).*

**Kvalsund** (nordsamisk: *Fálesnuori gielda*, kvensk: *Valasnuoran komuuni*, arkaisk russisk: muligens "Lavasjnory") er en tidligere kommune i tidligere Finnmark fylke, og ligger sørøst av Hammerfest, mellom Alta i sørvest og Måsøy nordøst, og med østgrense mot Porsanger.

Kvalsund var i 1838 en del av Hammerfest by og landdistrikt. I 1852 ble det en del av Hammerfest landdistrikt (fra 1916 Sørøysund herred), og i 1869 ble Kvalsund en selvstendig kommune. Sørøysund ble i 1992 gjenforent med Hammerfest, og i 2020 ble Kvalsund gjenforent med Hammerfest.

Tettsteder
----------

De største befolkningssentrene i kommunen er Kvalsund tettsted (Ráhkkerávju, også fra gammelt av kalt Finnbyen) med 289 innbyggere 1. januar 2023, Stállugárgu, Neverfjord (Návvuotna), Revneshamn (Áhpenjárga), Skáidi og Kokelv (Guoikejohka). Størstedelen av kommunen ligger på fastlandet, men deler av øyene Kvaløya (Fálá) og Seiland (Sievju) tilhører også kommunen. Kvaløya har fastlandsforbindelse over Kvalsundbrua.

Beliggenhet og landskap
-----------------------

Kvalsund ligger vest for Porsanger, sør for Måsøy, nordøst for Alta og sørøst for Hammerfest. Hoveddelen av bebyggelsen ligger ved Repparfjorden (Riehppovuotna), hvor veien mellom Alta og Hammerfest går. Bussforbindelsen mellom disse byene har stoppested i Kvalsund bygd, og busskifte på Skáidi. Nærmeste lufthavn for reisende er Hammerfest lufthavn, 35 km fra Kvalsund tettsted.

Nordvestdelen av Kvalsund er prega av store fjorder og sund, samt to store øyer - Kvaløya (Fálá) og Seiland (Sievju). På sistnevnte ligger Seiland nasjonalpark og Kvalsunds høyeste fjell, topp 985 over Seilandsjøkelen (Nuortegeašjiehkki). De kystvendte fjellpartiene i nordvest har fint turterreng med store og små fiskevann, skjønt de høyeste partiene ofte er karakterisert av rášša (steinørken).

I sørøst finner man fjordbotn med frodig skog og gode lakseelver som er attraktive for både turister langveisfra og hyttefolket fra de mer tettbebygde strøk i nærheten. Innlandet bak fjordene er i stor grad vidde og våtmark - deriblant den store høylandsvidda Sennalandet (Suoidneleakši) hvor E6 mellom Hammerfest og Alta går. 

Helt sørøst, i skogdalen Bastinvuopmi, begynner den naturskjønne Stabbursdalen nasjonalpark som strekker seg langt inn i Porsanger.

Næringsliv
----------

Kvalsund domineres av primærnæringer, men har også noe servicenæringer. Folketallet er svakt synkende. Holdingselskapet *Nussir ASA* har planer om å begynne gruvedrift øst av Steinfjellet (Nussirvárri). Folldal verk startet opp en koppergruve i Repparfjord i 1970, men gruven stengte allerede i 1979.

Kultur
------

### Opprinnelig kultur

Kvalsund var lenge et utelukkende sjøsamisk område, men snart førte norsk og kvensk innvandring til at området ble flerkulturelt. Under fornorskinga (den hardeste perioden var ca. 1850-1960) forsvant mye av den opprinnelige kulturen, deriblant den særegne kvalsunddialekten av samisk. Koftetradisjonen har likevel i en viss målestokk blitt bevart – kvalsundkofta er svært særegen, med flekker og tagger på krave (menn) og ermer (kvinner). Det er et sjøsamisk museum i Kokelv.

Fægstokk som arrangement er lagt ned.

### Hyttekultur

Kvalsund var en av Finnmarks største hyttekommuner, spesielt i området rundt Skáidi er det store «kolonier» av hyttebygg som særlig brukes av folk med adresse i Hammerfest. I Repparfjordelva (Riehppovuonjohka) som passerer Skáidi er det særs godt laksefiske, og det er meget gode turmuligheter i fjellene mellom Sennalandet (Suoidnelakšu) i sørøst, og Vargsundet og Kvalsundet i nordvest.

Bildegalleri
------------

* Panorama fra Nussirtind. Til venstre Kvalsundet, rett fram Sammelsundet, til høyre RepparfjordenPanorama fra Nussirtind. Til venstre Kvalsundet, rett fram Sammelsundet, til høyre Repparfjorden
* Duottarsion kapell ved Áisaroaivi, SennalandetDuottarsion kapell ved Áisaroaivi, Sennalandet
* Kvalsundværinger anno 1884: Nicolas Nielsen og Kristine Mikkelsdatter, fotografert av etnograf Roland BonaparteKvalsundværinger anno 1884: Nicolas Nielsen og Kristine Mikkelsdatter, fotografert av etnograf Roland Bonaparte

Politikk
--------

### Kommunestyrevalget 2011

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 67,0 | 23,6 | 325 | 91 | 10 | 4 | 4 |
| Høyre | 14,0 | 14,0 | 68 | 68 | 2 | 2 |  |
| Sosialistisk Venstreparti | 19,0 | 12,7 | 92 | 68 | 3 | 2 | 1 |
| Andre | 0,0 | -50,3 | 0 | -271 | 0 | -8 |  |
| Valgdeltakelse/Total | 61,4 % | 485 | 15 | 5 |
| **Ordfører:** Ragnar Olsen (Arbeiderpartiet) | **Varaordfører:** Rita Dreyer (Arbeiderpartiet) |
| Merknader: Kilde: Kommunal- og regionaldepartementet |

### Kommunestyrevalget 2015

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 47,9 | -19,1 | 238 | -87 | 7 | -3 | 3 |
| Sosialistisk Venstreparti | 23,1 | +4,2 | 115 | +23 | 4 | +1 | 1 |
| Kristelig Folkeparti | 20,1 | +20,1 | 100 | +100 | 3 | +3 | 1 |
| Høyre | 8,9 | -5,2 | 44 | -24 | 1 | -1 |  |
| Valgdeltakelse/Total | 59,6 % | 504 | 15 | 5 |
| **Ordfører:** Terje Wikstrøm (Arbeiderpartiet) | **Varaordfører:** Jan Arvid Johansen (Arbeiderpartiet) |
| Merknader: Kilde:  og Kvalsund kommune |

Referanser
----------

1. ↑  «Arealstatistikk for Norge». Statens kartverk. 27. februar 2018.
2. ↑  «Befolkning, 1. januar 2016». Statistisk sentralbyrå.
3. ↑  Høyeste fjelltopp i hver kommune Arkivert 15. oktober 2014 hos Wayback Machine.. Kartverket. Besøkt 5. september 2015
4. ↑  Nielsen, Jens Petter (1990). *De glemte århundrene 1520-1826*. Alta: Alta kommune. s. 54. ISBN 8299214815.
5. ↑  «Tettsteders befolkning og areal». Statistisk sentralbyrå. 12. desember 2023. Besøkt 12. desember 2023.
6. ↑  Streitlien, Ivar A. (1998). *Bygdebok for Folldal*. Folldal kommune. s. 153. ISBN 8271040103.

Eksterne lenker
---------------

* Hammerfest kommunes hjemmeside
* Kvalsund (tidligere kommune) - Store norske leksikon
* Seiland nasjonalpark
* Stabbursdalen nasjonalpark

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** VIAF **·** LCCN **·** GeoNames **·** Sentralt stedsnavnregister
 |